Document ID: 32008D0218

РЕШЕНИЕ НА КОМИСИЯТА
от 25 януари 2008 година
за приемане на първи актуализиран списък на обектите от значение за Общността в Алпийския биогеографски регион съгласно Директива 92/43/ЕИО на Съвета
(нотифицирано под номер С(2008) 271)
(2008/218/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Алпийският биогеографски регион, посочен в член 1, буква в), iii) от Директива 92/43/ЕИО, обхваща намиращата се в рамките на Общността територия на Алпите (Германия, Франция, Италия, Австрия, Словения), Пиренеите (Испания и Франция), Апенините (Италия), северните Феноскандинавски планини (Финландия и Швеция), Карпатите (Полша, Румъния, Словакия), Стара планина, Рила, Пирин и Родопите (България), съгласно биогеографската карта, одобрена на 25 април 2005 г. от комитета, създаден по силата на член 20 от посочената директива, наричан по-долу „Комитета по местообитанията“.
(2)
Необходимо е в контекста на започналия през 1995 г. процес да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Общността.
(3)
С Решение 2004/69/ЕО на Комисията (2) беше приет първоначален списък с обекти от значение за Общността в Алпийския биогеографски район съгласно Директива 92/43/ЕИО. Въз основа на член 4, параграф 4 и член 6, параграф 1 от Директива 92/43/ЕИО заинтересованата държава-членка определя обектите, включени в списъка на обектите от значение за Общността в Алпийския биогеографски регион, за специални зони за съхранение във възможно най-кратък срок и в рамките на шест години, като установява приоритети по отношение на съхранението, както и необходимите мерки за съхранение.
(4)
Списъците на обектите от значение за Общността се преразглеждат в контекста на динамичното приспособяване на мрежата „Натура 2000“. Следователно е необходимо да бъде актуализиран горепосоченият първоначален списък.
(5)
От една страна, актуализирането на първоначалния списък на обектите от значение за Общността в Алпийския биогеографски регион е необходимо, за да се включат допълнителните обекти, предложени от държавите-членки от 2004 г. насам за обекти от значение за Общността в Алпийския биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, са приложими във възможно най-кратък срок и в рамките на шест години от приемането на първия актуализиран списък на обектите от значение за Общността в Алпийския биогеографски регион.
(6)
От друга страна, актуализирането на първоначалния списък на обектите от значение за Общността в Алпийския биогеографски регион е необходимо, за да бъде отразена всяка промяна в информацията, свързана с обектите, представена от държавите-членки след приемането на списъка на Общността. В този смисъл първият актуализиран списък на обектите от значение за Общността в Алпийския биогеографски регион представлява консолидиран вариант на първоначалния списък на обектите от значение за Общността в Алпийския биогеографски регион. Необходимо е обаче да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, са приложими във възможно най-кратък срок и в рамките на шест години от приемането на първоначалния списък на обектите от значение за Общността в Алпийския биогеографски регион.
(7)
Настоящото решение не се отнася за териториите на България и Румъния, тъй като тези държави-членки започнаха да предават на Комисията предложенията си за обекти след присъединяването си.
(8)
По отношение на Алпийския биогеографски регион списъците с обекти, предложени за обекти от значение за Общността по смисъла на член 1 от Директива 92/43/ЕИО, са предадени на Комисията в периода между март 2002 г. и септември 2006 г. в съответствие с член 4, параграф 1 от директивата от Германия, Испания, Франция, Италия, Австрия, Полша, Словения, Словакия, Финландия и Швеция.
(9)
Заедно със списъците с предложените обекти е предоставена и информация за всеки обект в съответствие с формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (3).
(10)
Тази информация включва последната и окончателна карта на обекта, предоставена от съответната държава-членка, наименованието на обекта, неговото местоположение и площ, както и данните, получени в резултат от прилагането на критериите, посочени в приложение III към Директива 92/43/ЕИО.
(11)
Въз основа на проектосписъка, изготвен от Комисията със съгласието на всяка от заинтересованите държави-членки, който определя също така обектите с приоритетни типове естествени местообитания или с приоритетни видове, следва да се приеме първи актуализиран списък на обектите, избрани за обекти от значение за Общността в Алпийския биогеографски регион.
(12)
Познанието за наличието и разпределението на типовете естествени местообитания и видовете се развива постоянно в резултат на наблюдението, предвидено в член 11 от Директива 92/43/ЕИО. Следователно оценката и изборът на обекти на равнището на Общността са направени въз основа на най-добрата налична към настоящия момент информация.
(13)
Някои държави-членки обаче не са предложили достатъчно обекти, за да изпълнят изискванията на Директива 92/43/ЕИО по отношение на някои типове местообитания и някои видове. Следователно за тези видове и типове местообитания мрежата не може да се смята за завършена. Като се има предвид обаче времето, необходимо за получаване на информацията и за постигане на споразумение с държавите-членки, Комисията смята, че следва да приеме първи актуализиран списък на обектите, който ще трябва да бъде преразгледан в съответствие с разпоредбите на член 4 от Директива 92/43/ЕИО.
(14)
С оглед постигане на по-голяма яснота и прозрачност Решение 2004/69/ЕО следва да бъде заменено.
(15)
Мерките, предвидени в настоящото решение, са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Първият актуализиран списък на обектите от значение за Общността в Алпийския биогеографски регион е установен в приложението към настоящото решение в съответствие с член 4, параграф 2, трета алинея от Директива 92/43/ЕИО.
Член 2
Решение 2004/69/ЕО се отменя.
Член 3
Адресати на настоящото решение са държавите-членки.
Съставено в Брюксел на 25 януари 2008 година.

Labels: 12
19
20